汜水關
作者：劉攽
朝代：宋

paragraphs: 四山環若屏，土色類堅石。
青冥積靄間，古徑漏天隙。
虎牢一何險，飛鳥不可歷。
狹處乃容車，天形正修白。
山行十里盡，路與洪河直。
驚波走狂沙，澒洞踏虛壁。
寒光著面目，噤枿避劍戟。
殷然出地雷，下與千仞鬲。
壯哉造化功，置此限南北。
乃知巢居民，老死皆異域。
帝鴻始舟車，夏禹勤底績。
輪蹄日相尋，隘路遂開坼。
因緣楚漢交，英雄因智力。
殺人何其悲，貽患實自昔。
西風卷零雨，昏霧白日匿。
泥塗未遽央，客子怨行役。